אלפרדו מוראלס

אלפרדו מוראלס (באנגלית: Alfredo Morales, נולד ב-12 במאי 1990 בברלין שבגרמניה) הוא כדורגלן אמריקאי-גרמני המשחק בעמדת המגן והקשר בקבוצת ניו יורק סיטי ונבחרת ארצות הברית.

קריירה
מוראלס הצטרף לקבוצות הילדים והנוער של קבוצת הרטה ברלין בגיל 10 ושיחק בהן במשך 8 עונות. בנובמבר 2008 החל לשחק בקבוצת המילואים ששיחקה בליגה הרביעית בגרמניה. בשנת 2010 הצטרף לסגל הקבוצה במחנה האימונים שנערך בקיץ. בעקבות פציעותיהם של פנול פרדדאי ורפאל צורף לסגל הקבוצה. ב-5 בדצמבר 2010 ערך את הופעת הבכורה בקבוצה, ששיחקה בליגה השנייה, בהפסד 0–1 לקבוצת מינכן 1860.

ב-17 במאי 2013 חתם על חוזה לשתי עונות בקבוצת אינגולשטאדט 04 מהליגה השנייה. במשחק פתיחת העונה, שהיה גם משחק הבכורה שלו בקבוצה, הורחק בכרטיס אדום בעקבות עבירה שביצע בדקה ה-81. ב-11 באפריל 2014, במסגרת המחזור ה-30 של הליגה, כבש את שער הבכורה בקבוצה בהפסד 1–2 לקבוצת פאדרבורן 07.

בעונת 2014/2015 הבקיע שני שערים ובסיומה העפיל עם הקבוצה לבונדסליגה. ב-23 באפריל 2016 הבקיע את שער הבכורה שלו בליגה הבכורה בתיקו 2-2 מול הנובר 96. בעונת 2016/17 נשר בחזרה עם אינגולשטאט לבונדסליגה השנייה, ולא הצליח להעפיל עמה בחזרה בעונת 2017/18.

בקיץ 2018 חתם מוראלס בפורטונה דיסלדורף, העולה החדשה לבונדסליגה.

נבחרת
אביו של מוראלס מחזיק באזרחות אמריקאית ואף שירת בצבא האמריקאי, עובדה שאיפשרה למוראלס לשחק עבור הנבחרת האמריקאית. הוא זומן לראשונה לנבחרת בנובמבר 2011 ונכלל בסגל למשחקי הידידות מול נבחרת צרפת וסלובניה, אך לא שותף במשחקים. ב-29 בינואר 2013 ערך את הופעת הבכורה במשחק נגד נבחרת קנדה, כשעלה כמחליף בדקה ה-75.

בשנת 2015 נכלל בסגל לגביע הזהב אותו סיימה הנבחרת במקום הרביעי.

קישורים חיצוניים

הערות שוליים

כדורגלנים אמריקאים
כדורגלנים גרמנים
קשרי כדורגל אמריקאים
קשרי כדורגל גרמנים
כדורגלני הרטה ברלין
כדורגלני אינגולשטאדט 04
כדורגלני פורטונה דיסלדורף
כדורגלני נבחרת ארצות הברית
ברלין: כדורגלנים
כדורגלני גביע הזהב 2015
אמריקאים ממוצא פרואני
אמריקאים שנולדו ב-1990